Name bekend van slagoffers in Bloem-ongelukDie ongelukstoneel buite Bloemfontein Foto: ER24 Die polisie in die Vrystaat het Sondagaand die name van die slagoffers bekend gemaak wat in ŉ gru-ongeluk op die N1-snelweg naby Bloemfontein gesterf het. Daar is aanvanklik berig dat sewe mense gesterf het toe ŉ vragmotor en ŉ Toyota Fortuner mekaar reg van voor getref het. Lt.kol. Thandi Mbambo, ŉ polisiewoordvoerder van die Vrystaat, sê egter een van die slagoffers het nie in die hospitaal gesterf nie en ontvang tans behandeling. Die oorledenes is as Bernice van Staden (29), Shaimoniqe van Staden (21), Lavadrie van Staden (9) Eugenic van Staden (2), Shirley-ann Maai (11) en Qvidilia Maai (3) uitgeken. Lavadrie het Sondag haar verjaarsdag gevier. Eugene van Staden (31), Enric van Staden (10) en Jodel Casaven (20) is beseer en word in die hospitaal behandel. Maroela Media het Sondag berig die Fortuner is uit mekaar geskeur en die vragmotor het op die N1 in die rigting van Kaapstad omgeslaan. Werner Vermaak, woordvoerder vir ER24, het in ŉ verklaring gesê dit wil voorkom of van die insittendes uit die voertuig geslinger is. Die ongeluk het Sondagoggend omstreeks 11:00 sowat 46 km buite Bloemfontein plaasgevind. Die bestuurder van die vragmotor is nie beseer nie. Lees meer hier. Mbambo het gesê die polisie ondersoek ŉ saak van strafbare manslag.